གཏར་རྩ་དེ་དག་ལས་སྲོག་ལ་གཉན་ཞིང་ཁྲག་ཀྱང་གཏར་དུ་མི་རུང་བ་གཙོ་ཆེ་བ་རླུང་ཁྲག་གཉིས་འདོམས་ཀྱི་འཕར་རྩ་ལས་གྱེས་པ་རྩ་གནད་བརྒྱ་དང་བཅུ་གཉིས་ཡོད་པ་ཡིན་ཏེ།སྤྱི་བོའི་གཙུག་གི་རེ་ཐག་ཅེས་བྱ་བ་བཞི་ཀླད་པའི་དར་སྟེང་ཤིང་ལོའི་རྩ་རིས་ལྟར་གནས་པ་དང་།ཕྱི་ནང་ཀུན་ཏུ་རྒྱུག་པའི་རྩ་ཀུན་རྒྱུག་ཅེས་བྱ་བ་གཉིས།ཤ་རུས་ཀླད་པ་གསུམ་ག་འདུས་པའི་རྩའམ་ཚངས་པའི་བུ་གའི་ཕྱོགས་སུ་ཉེ་བ་ན་ཚངས་པའི་སྐུད་པ་ཞེས་བྱ་བ་གཅིག་བཅས་ཀླད་པའི་འཚོ་བྱེད་དར་རྩ་བདུན་དང་།སྤྱི་གཙུག་གི་སྒོ་རྩ་གཅིག་དང་།མཚོག་མའི་སྒོ་རྩ་གཅིགལྟག་པའི་སྒོ་རྩ་གཅིགལྟག་པ་གཡས་གཡོན་གྱི་རྩ་གཉིས།སྨིན་དཀྱིལ་གྱི་རྩ་གཉིས།མཁུར་ཚོས་ཀྱི་རྩ་གཉིས།རྣ་བའི་སྟེང་གཡས་གཡོན་སོར་བཞི་ན་འཕྲེད་ཉལ་ཞེས་བྱ་བ་གཉིས་བཅས་མགོའི་རུས་སྲུབས་ན་ཤས་ཆེར་འབྲེལ་བ་རུས་རྩ་བཅུ་གཅིག་དང་།དོན་སྙིང་དང་སྣོད་རྒྱུ་མ་གཉིས་འདོམས་པའི་རྩ་གཅིགམཆིན་པ་དང་མཁྲིས་པ་གཉིས་འདོམས་པའི་རྩ་གཅིགམཁལ་མ་དང་ལྒང་པ་གཉིས་འདོམས་པའི་རྩ་གཅིགབསམ་སེའུ་དང་མཁལ་གཡོན་གཉིས་འདོམས་པའི་རྩ་གཅིག་དབང་པོའི་སྒོ་ཁ་ཡི་རྩ་གཅིགསྣ་ཡི་རྩ་གཅིགརྣ་བའི་རྩ་གཅིགམིག་གི་རྩ་གཅིག་བཅས་མ་ངེས་པའི་ཤ་རྩ་བཅུ་བསྡོམས་པས་མགོ་བོར་རྩ་གནད་ཉི་ཤུ་རྩ་བརྒྱད་དང་།བྱང་ཁོག་སྟོད་སྨད་ལ་ནུ་མ་གཉིས་ནས་མདུན་དུ་ཚོན་དོའི་ས་ན་སྙིང་རྩ་ཕྲ་ཁབ་བྱ་བ་གཉིས།སྒྲོག་རུས་དཀྱིལ་ནས་ཐུར་དུ་ཚོན་གང་ན་སྙིང་རྩ་དངུལ་གྱི་འབུ་རུ་བྱ་བ་གཉིས།ནུ་མའི་སྟེང་འོག་ཚོན་རེའི་ས་ན་ནུ་རྩ་ཨ་ལོང་བསྐོར་འདྲ་གཉིས་བཅས་ཕྲ་ཁབ་གཉིས་དང་།དངུལ་གྱི་འབུ་རུ་གཉིས།ནུ་རྩ་ཨ་ལོང་གཉིས་ཏེ་སྙིང་གི་རྩ་གནད་དྲུག་དང་།གློ་བ་མ་བུའི་ཕྱི་རྩ་ཉེར་བཞི་སྟེ།ཚིགས་འགྲམ་ལས་གྱེས་པ་མགོ་ལ་འགྲོ་བ་གཉིས།ལྒང་པར་འབྲེལ་བ་གཉིས།གཞུག་ཐུང་དང་བརླའི་ཕྱི་སུལ་རྒྱུ་བ་གཉིས་ཏེ་དྲུགནང་རྒྱུགས་གཉིས།གྲོག་སྐེད་གཉིས།སྒེ་དོར་གཉིས།འགྲེང་བུ་གཉིས།ཕྱིར་རྒྱུགས་གཉིས།བསྣོལ་མ་གཉིས།སྔོན་པོ་གཉིས།ཁུག་མ་གཉིས།དུང་འབུད་གཉིས་ཏེ་ཉེར་བཞིའོ།།མཆིན་རྩ་ཤ་རུ་མོན་རུ་བྱ་བ་གཉིས་ཏེ་ལྷེན་སྣ་ལས་བྱུང་ནུ་མདུན་ཚོན་དོ་ཡར་ལ་ཆག་གང་ས་ནས་གཉིས་སུ་གྱེས་པ་དང་མཆེར་རྩ་བྱ་རྐང་བྱ་བ་གཉིས་སོག་གཞུག་སྟ་ཤའི་གསེབ་ན་གནས་པ་དང་མཁྲིས་རྩ་གསེར་གྱི་ཀ་བ་གཉིས་དཔུང་སོག་གི་བར་ན་གནས་པ་དང་ཕོ་བའི་རྩ་སྦྲུལ་མིག་ཀ་བ་བོང་རྨེད་གསུམ་སྟེ་དེ་ཡང་སྦྲུལ་མིག་ལྷེན་སྣའི་གཡས་གཡོན་ཚོན་རེའི་ས་དང་།ཀ་བ་ཕོ་དཀྱིལ་གཡས་གཡོན་སོར་གསུམ་ས་ན་གནས་པ།བོང་རྨེད་ལྟེ་བ་ནས་གྱེན་ཚོན་གང་གི་ས་ན་གནས་པ།ལྟེ་ཟུར་གཡས་གཡོན་ནས་ཚོན་རེའི་ས་ན་ལོང་རྩ་གཉིས་དང་།དེ་ཡི་འོག་ཚོན་རེ་ན་རྒྱུ་རྩ་གཉིས་དང་བསམ་སེའུ་རྩ་གཉིས་ནི་དཔྱི་ནས་སྣེ་ས་རྒྱུད་ཕྱིར་དོན་པའོ།།ལྒང་པའི་རྩ་སྲོག་རྩ་དང་སྲིད་རྩ་ཆུ་རྩ་གསུམ་སྟེ་རིམ་བཞིན་མཚན་དབྲག་བར་གྱི་དབུས་དང་།གཡས་གཡོན་ན་གནས།དེ་ལྟར་བྱང་ཁོག་ལ་གཉན་པའི་རྩ་གནད་ཞེ་བརྒྱད།གོང་དུ་བྱང་ཁོག་དཔུང་སོག་བར་ན་གནས་པའི་མཁྲིས་རྩ་གསེར་གྱི་ཀ་བ་དེའི་རྩ་མཇུག་དཔུང་པའི་སྐྱོགས་རའི་ཚིགས་མཚམས་ནས་དོན་པའི་རྩ་གཉིས་དང་།གནག་ཆེན་གཉེར་རིང་གི་མཁྲིས་རྩ་གཤའ་རིང་བྱ་བ་གཉིས།དཔྱི་ཡི་ཁ་གཟར་གྱི་སྟེང་ན་མཁལ་རྩ་ན་གུ་བྱ་བ་གཉིས།བརླ་རྐང་གི་སྟེང་ན་མཁལ་རྩ་རུས་ཞེན་བྱ་བ་གཉིས།བརླ་ཡི་ཕྱི་སུལ་ན་མཁལ་རྩ་རྐང་འདེགས་བྱ་བ་གཉིས།བརླའི་ཕྱི་ཟུར་ན་མཆེར་བའི་རྩ་ནག་གཉིས།རྐང་པའི་མཐིལ་ན་བཞག་འདྲ་མཐིལ་འཕྲོག་གི་རྩ་གཉིས།བོལ་གོང་སྟེང་ན་འགུལ་ཞིང་འཕར་བའི་འགུལ་རྩ་ནག་པོ་གཉིས།ནང་ལོང་ནང་ཁུད་ན་ལྕགས་ཀྱི་སྲན་མ་གཉིས།ངར་གདོང་ཐུར་བར་གནས་པ་གསེར་གྱི་ཀ་གདུང་གཉིས།སྒྱིད་ཁུང་ནང་ན་སྒབ་རྩ་ནག་པོ་གཉིས།བརླ་ནང་སྣེ་ཁུད་ན་སྙིང་རྩ་མིག་དམར་གཉིས།ལག་མཐིལ་སྲིན་ལག་འོག་ན་མྱུར་བ་གཉིས།མཛུབ་མོ་ཆུང་གི་ཁུད་ན་འཕར་རྩ་གཉིས།མཁྲིག་མའི་རུས་པ་འབུར་པོའི་ལྡེབས་ན་བལྟ་རྩ་གཉིས།དེ་ཡི་མར་ཟུར་ཆུ་རྒྱུས་གསེབ་ན་བླ་རྩ་གཉིས།གྲུ་མོའི་ནང་ཁུད་ཨ་སོ་ལི་ཀ་གཉིས།མཆན་ཁུང་ནང་ན་སྙིང་རྩ་རྔུལ་འདུ་གཉིས་བཅས་དེ་ལྟར་ཡན་ལག་ལ་གཉན་པའི་རྩ་གནད་སུམ་ཅུ་རྩ་དྲུག་སྟེ་ཡོངས་སུ་བསྒྲིལ་བས་གཉན་པའི་རྩ་གནད་བརྒྱད་དང་བཅུ་གཉིས་ཡོད་པ་ཡིན་ནོ།།ཇི་སྐད་བསྟན་པའི་གཏར་རྩ་དོན་བདུན་དང་གཉན་པའི་རྩ་གནད་བརྒྱ་དང་བཅུ་གཉིས་པོ་རྣམས་བསྡོམས་པས་བརྒྱ་དང་བརྒྱད་ཅུ་རྩ་དགུ་པོ་ནི་ལུས་ཀྱི་ཕྱི་ནང་སྟོད་སྨད་བར་གསུམ་ཀུན་ལ་འདྲེས་པའི་རྩ་ཕྲན་དང་དེ་ལས་གྱེས་པ་ལུས་ཕྱིར་མངོན་པ་བརྒྱ་དང་ཉི་ཤུ་ནང་དོན་སྣོད་དུ་གྱེས་པ་བརྒྱ་དང་ཉི་ཤུ།བར་ཤ་རུས་ལ་བརྒྱ་དང་ཉི་ཤུ་སྟེ་རྩ་ཕྲན་སུམ་བརྒྱ་དྲུག་ཅུ་གྱེས་ཤིང་རྒྱས་པ་དང་།དེ་ལས་རྩ་ཕྲན་ཕྱི་ཤ་པགས་ལ་ཉིས་བརྒྱ་སོ་བཞི་དང་།ནང་དོན་སྣོད་ལ་ཉིས་བརྒྱ་སོ་གསུམ།བར་རུས་རྐང་ལ་ཉིས་བརྒྱ་སོ་གསུམ་བཅས་བདུན་བརྒྱ་དག་ཏུ་གྱེས་པ་དང་།དེ་ལས་ཡང་ཕྲན་ལུས་ལ་དྲྭ་བར་འབྲེལ་བའི་ཕྱིར་ན་ལུས་ཀྱི་ཕུང་པོ་འདི་ནི་རྩ་ཡི་ཕུང་པོ་འབའ་ཞིག་ཏུ་གྲུབ་པར་བཤད་པའོ།